Bo Diddley
Store norske leksikon,Kunst og estetikk,Musikk,Populærmusikk,Soul  og R&B,Internasjonal soul og R&B
Bo Diddley var en amerikansk sanger, gitarist og komponist. Han ble adoptert av sin mors kusine, skiftet navn til Ellas McDaniel og flyttet med henne i 1934 til Chicago, hvor han fra 1951 spilte fast på en klubb med sine grupper. Han fikk i 1955 kontrakt med Chess Records, og debutsinglen Bo Diddley (med I'm A Man på B-siden) toppet rhythm and blues-hitlistene samme år. Bo Diddley sto snart fram som en stilskaper innen rock'n'roll med sine synkoperte rytmer, humoristiske tekster og sin selvbygde rektangulære gitar. Hans uortodokse, primitive rytmegitarstil med ekkofylt, forvrengt lyd var inspirert av blues, gospel og afrikanske og latinamerikanske rytmer.
Diddley fikk også fire pophits: I USA med Say Man (1959) og You Can't Judge A Book By The Cover (1962) og i Storbritannia med Pretty Thing (1963) og Hey Good Lookin' (1964). Pretty Thing ble for øvrig første gang utgitt i 1955 og ga navn til bandet The Pretty Things. Han ga ut en lang rekke album etter debutalbumet Bo Diddley (1958) og var aktiv inntil kort tid før han døde av hjertesvikt. Flere av sangene hans, som for eksempel Mona, Road Runner og Who Do You Love?, er blitt spilt inn av en rekke andre artister. Les mer i Store norske leksikon rhythm & blues rock'n'roll